
	Образецът на консултационен документ влиза в сила от 01 януари 2021 г.




	КОНСУЛТАЦИОНЕН ДОКУМЕНТ

	1. ОСНОВНА ИНФОРМАЦИЯ ЗА КОНСУЛТАЦИЯТА

	1.1.
	Въведение:
Основните способи за окомплектоване на вакантните длъжности за военнослужещи са три – чрез регистрите на вакантните длъжности, след мотивирано предложение и по план-предложение. И за трите се изисква писменото съгласие на военнослужещия, като при първия способ това се постига чрез подадения рапорт от военнослужещия за назначаване на длъжност от регистъра, а при другите два способа, съгласието се удостоверява с протокол от проведена беседа. В Сухопътните войски има голям некомплект от военнослужещи,  най-силно изразен при младшите офицери – над 30%  и при войниците – почти 30%, като има военни формирования, където некомплекта е доста над средните показатели и достига 45 ÷ 50% при тези две категории военнослужещи. 
Некомплектът от военнослужещи затруднява изпълнението на мисията, функциите и задачите на съответните формирования, особено на тези, които са декларирани по целите за способности, определени участие в NRF, операцията „Алтеа“, многонационалната бойна група „HELBROC“, силите за незабавно действие и в други инициативи по поети ангажименти от Република България. В Сухопътните войски има гарнизони (населени места), където са дислоцирани повече от едно военни формирования, които имат различна степен на ангажираност към посочените по-горе декларирани и възложени отговорности и са с различна степен на окомплектованост с персонал.
Да бъде създадена правна възможност за преназначаване на военнослужещите на равна или по-висока длъжност, в рамките на един гарнизон (населено място), без изискване за тяхното съгласие.
Регламентирането на такава правна възможност в Закона за отбраната и въоръжените сили на Република България (ЗОВСРБ) би разширило възможностите за развитие на способностите, гарантиращи националната и съюзната сигурност и ще подобри изпълнението на определените мисии и задачи на Въоръжените сили. Ще се създадат условия за своевременно попълване на длъжностите от състава на структурите и военните формирования определени с акт на министъра на отбраната за изпълнение на приетите от Република България Цели на способности.
Чрез предлаганата промяна на чл. 156 от ЗОВСРБ, ще се създаде възможност за по-ефективно окомплектоване на военните формирования с военнослужещи, особено за тези, при които  некомплекта от личен състав е значителен и в същото време са декларирани по целите за способности или са определени за участие в съответни инициативи по поети ангажименти от Република България. Ще се даде възможност да се окомплектоват т. н. „непривлекателни“ длъжности, вакантни длъжности, които са единствени или ключови  за изпълнение на задачите в дадено военно формирование, за окомплектоване на длъжности, които са вакантни от две и повече години. При назначаване по този ред на военнослужещ, ще се даде възможност на друг военнослужещ да се развие кариерно, като заеме овакантената длъжност. Чрез промяната на чл. 156 от ЗОВСРБ,  от една страна се защитава „интересът на военната служба“, а от друга не се пренебрегват личните интереси на военнослужещия, свързани с устройване и адаптиране на семейството в битов, икономически и социален аспект в ново населено място и т.н.
Реализирането на това предложение е свързано с изменение и допълнение на чл. 156 от ЗОВСРБ и създаване на ред и условия в Раздел V „Назначаване и преназначаване на длъжност“ от Правилника за прилагане на Закона за отбраната и въоръжените сили на Република България (ППЗОВСРБ).

	1.2.
	Цели на консултацията:
Да се запознаят заинтересованите страни с предложението, като им бъде предоставена възможност да изразят становищата си. 
Предложенията, изпратени от заинтересованите страни ще бъдат разгледани, обсъдени и взети предвид при съставяне на законопроекта. 
Анализът и обобщението на становищата, изразени по време на консултациите, ще позволят да бъде извършена по-всеобхватна и пълна оценка на въздействието на проекта на закона. 
Съпътстващи цели на консултацията са: 
• получаване на мнения и становища от заинтересованите страни за обхвата и същността на проекта на закон; 
• получаване на предложения за по-ефективно постигане на целите на проекта на закон; 
• идентифициране на допълнителни възможности, алтернативни на предложенията; 
• оценка на въздействието на проекта на закон.

	1.3.
	Консултационен процес:
[bookmark: _GoBack]Срокът на консултацията е в периода 06.12 до 18.12.2022 г. Консултационният документ е публикуван на Портала за обществени консултации на Министерския съвет. В рамките на консултацията заинтересованите страни могат да изразят своето мнение и да направят своите предложения в контекста на целите на правителствената политика в тази област. Всички заинтересовани страни могат да направят коментари и предложения по следните начини: 
- Портала за обществени консултации: изисква регистрация.

Обратна връзка: 
След приключването на обществената консултация всички предложения ще бъдат обобщени и отразени в таблица към проекта на цялостна предварителна оценка на въздействието, която ще бъде публикувана за обществено обсъждане на Портала за обществени консултации заедно с проекта на закон. В становищата си заинтересованите страни следва да посочат кое заинтересовано лице представляват. Тази информация е необходима, за да може след получаване на становищата и препоръките, да се анализира правилно въздействието на предложението върху съответната група заинтересовани страни.

	1.4.
	Относими документи и нормативни актове:
Закон за отбраната и въоръжените сили на Република България;

	2. ОПИСАНИЕ НА ПРЕДЛОЖЕНИЕТО
Създаване на нова правна норма в чл. 156, предвиждаща възможност за преназначаване на длъжност на военнослужещи, които заемат длъжност повече от 3 години, в интерес на службата и в съответствие с придобитата от тях квалификация на длъжност в същото или по-високо длъжностно ниво във военно формирование от Българската армия с дислокация в същото населено място.“

	3. ВЪПРОСИ ЗА ОБСЪЖДАНЕ
1. Считате ли целесъобразно  предоставянето на възможност за преназначаване, без съгласието на военнослужещия?
2. Какви ще са последствията от предвижданата промяна?

	4. ДОКУМЕНТИ, СЪПЪТСТВАЩИ КОНСУЛТАЦИЯТА
Проект на Закон за изменение и допълнение на Закона за отбраната и въоръжените сили на Република България

